Hekkies-ster dop opkikkertoets | Netwerk24
Hekkies-ster dop opkikkertoets
28 Januarie 2021 18:01
Sergey Shubenkov, gesig van Rusland se neutrale atlete, wat steeds toegelaat word om aan atletiek-byeenkomste deel te neem al dien hul land 'n internasionale sportskorsing uit, loop nou self die gevaar om vir vier jaar uit atletiek geskop te word.
Sergey Shubenkov (middel) in 2019 op die Diamantliga-byeenkoms in Rome in aksie. Foto: Getty Images
Dit kom nadat Shubenkov positief vir die gebruik van 'n verbode middel getoets is.
Die Russiese media, waaronder Match TV, berig dat Shubenkov, wat in 2015 as wêreldkampioen in die 110 m-hekkies gekroon is en sedert 2017 onder neutrale status deelneem, glo positief vir furosemied getoets is. Dit is 'n middel wat gebruik word om gewig te beheer, maar ook aangewend word om die gebruik van opkikkers te verbloem.
Dié nuus is 'n groot terugslag vir Russiese sport, wat ná 'n rits opkikker-skandale tot die land se twee jaar lange skorsing uit internasionale sport gelei het en desperaat is om te wys dat sy sportprogramme weer geloofwaardig is.
Dit sal ook 'n gevoelige terugslag wees vir neutrale atlete – 'n handjievol Russiese atlete soos Shubenkov – wat steeds aan Wêreldbyeenkomste kon deelneem nadat hulle genoegsame bewys gelewer het dat hulle nie by opkikkers gebaat het nie.
Dié 30-jarige hekkiesloper het in 2017 op die Wêreldbyeenkoms in Londen silwer gewen as 'n neutrale atleet en dieselfde prestasie in 2019 in Doha herhaal.
Hy kon wel nie aan die Olimpiese Spele in Rio de Janeiro (2016) deelneem nie nadat nuus oor 'n staatgesteunde opkikkerprogram daartoe gelei het dat geen Russiese atlete aan enige sport op dié skouspel hul slag kon wys nie.
Hy is wyd beskou as die gesig van neutrale atlete danksy sy goeie prestasies en skoon verlede.
Die Russiese webblad News.ru berig dat Rusland dié saak so belangrik ag dat Oleg Matjtsin, die land se sportminister, na Shubenkov se oefenbasis in Siberië gereis het om persoonlik agter die kap van die byl te kom.
In 2019 is neutrale status aan 128 Russiese atlete toegeken, met meer as 60 aansoeke wat van die hand gewys is en een goedgekeurde aansoek wat later teruggetrek is. – Sportredaksie, insidethegames.bizz